དང་པོ་ལ་ཇི་ལྟ་བ་མཁྱེན་པ་དང༌།ཇི་སྙེད་པ་མཁྱེན་པའི་ཚུལ་གཉིས་ལས།དང་པོ་ནི་ཤེས་བྱའི་ཆོས་ཐམས་ཅད་ཆོས་ཀྱི་དབྱིངས་༡༣༨བནམ་མཁའ་ལྟ་བུར་འགའ་ཡང་གཟིགས་པ་མེད་པའི་ཚུལ་གྱིས་མཁྱེན་པ་ཡིན་ཏེ།མདོ་ལས།ཆོས་གཅིག་མཁྱེན་པས་རྣམ་པ་ཐམས་ཅད་མཁྱེན་པ་ཉིད་ཅེས་བྱ་སྟེ།ཆོས་ཉིད་ཞི་བའི་རྣམ་པས་སོ།།ཞེས་སོ།།གཉིས་པ་ལ་གསུམ་སྟེ།སྤྱིའི་མཚན་ཉིད།ཐུན་མོང་གི་དབྱེ་བ།སོ་སོའི་རང་བཞིན་ནོ།།དང་པོ་ནི་ངོ་བོ་དང་རྒྱུ་འབྲས་ལ་སོགས་པ་ཤེས་བྱའི་རྣམ་པ་ཐམས་ཅད་མ་ལུས་པར་སྒྱུ་མ་ལྟ་བུར་མངོན་སུམ་དུ་མཁྱེན་པ་ཡིན་ཏེ།མདོ་ལས།རྣམ་པ་གང་དག་དང་རྟགས་གང་དག་དང་མཚན་མ་གང་གི་ཆོས་རྣམས་རབ་ཏུ་བརྗོད་པའི་རྣམ་པ་དེ་དག་དང་མཚན་མ་དེ་དག་དེ་བཞིན་གཤེགས་པས་ཐུགས་སུ་ཆུད་དེ་ཞེས་སོ༑།གཉིས་པ་ནི།ཇི་སྙེད་པ་མཁྱེན་པའི་ཡེ་ཤེས་ལ་བཞི་སྟེ།མེ་ལོང་ལྟ་བུ་དང༌།མཉམ་པ་ཉིད་དང༌།སོ་སོར་རྟོག་པ་དང༌།བྱ་བ་གྲུབ་པའི་ཡེ་ཤེས་སོ།།དེ་ལ་དང་པོ་ནི་ཕྱི་མ་གསུམ་གྱི་རྟེན་ཡིན་ཀྱང་སྐད་ཅིག་བར་མ་ཆད་པར་འཇུག་པས་མི་གཡོ་བའོ།།ཕྱི་མ་གསུམ་ནི་དེ་ལ་བརྟེན་པ་དང་རེས་འགའ་བ་ཡིན་པས་གཡོ་བ་སྟེ།རྒྱན་ལས།མེ་ལོང་ཡེ་ཤེས་མི་གཡོ་བ།།ཡེ་ཤེས་གསུམ་ནི་དེ་ལ་བརྟེན།།མཉམ་པ་ཉིད་དང་སོ་སོར་རྟོག།བྱ་བ་སྒྲུབ་པ་ཁོ་ནའོ།།ཞེས་སོ།།ཡེ་ཤེས་འདི་ལས་དང་ཉོན་མོངས་པ་དང་སྐྱེ་བའི་ཉོན་མོངས་པ་སྟེ་གསུམ་པོ་དེ་དག་ལས་གྲོལ་བ་ཙམ་དུ་ཉན་རང་གི་ཡེ་ཤེས་དང་འདྲ་ཡང༌།སེམས་བསྐྱེད་དང་སྨོན་ལམ་ལ་སོགས་པའི་ཐབས་ཁྱད་པར་ཅན་བསམ་གྱིས་མི་ཁྱབ་པ་ཡུན་རིང་དུ་གོམས་པར་བྱས་པ་ལས་བྱུང་༡༣༩ནབས་དེ་དག་གི་ཡེ་ཤེས་ལས་ཁྱད་པར་དུ་འཕགས་པ་ཡིན་ཏེ།རྒྱན་ལས།ཇི་ལྟར་མདུད་པའི་དབང་གིས་ན།།གོས་ལ་ཚོན་བཀྲ་མི་བཀྲ་བ།།དེ་བཞིན་འཕེན་པའི་དབང་གིས་ན།།གྲོལ་བའི་ཡེ་ཤེས་བཀྲ་མི་བཀྲ།།ཞེས་སོ།།